百子坑賽龍
作者：歐陽修
朝代：宋

paragraphs: 嗟龍之智誰可拘，出入變化何須臾。
壇平樹古潭水黑，沉沉影響疑有無。
四山雲霧忽晝合，瞥起直上拏空虛。
龜魚带去半空落，雷輷電走先後驅。
傾崖倒漳聊一戲，頃刻萬物皆涵濡。
青天却掃萬里靜，但見綠野如雲敷。
明朝老農拜潭側，鼓聲坎坎鳴山隅。
野巫醉飽廟門闔，狼藉烏鳥爭殘餘。